Posti pettyi työntekijäpuolen lakkoilmoitukseen – varautuu minimoimaan lakon vaikutukset asiakkaille

Kuvituskuva. LEHTIKUVA / EMMI KORHONEN

STT

Postin johto kertoo varautuneensa työntekijäpuolen lakosta mahdollisesti aiheutuviin häiriötilanteisiin. Näin on määrä taata, että työnseisauksen vaikutukset asiakkaille jäisivät niin vähäisiksi ja lyhytaikaisiksi kuin mahdollista, sanoo Postin paketti- ja verkkokauppaliiketoiminnan johtaja Turkka Kuusisto.

– Vielä on kuitenkin liian aikaista arvioida, millaisia vaikutuksia työntekijäpuolen ilmoittamalla lakolla olisi Postin asiakkaiden kannalta, hän lisää.

Kuusiston mukaan Posti on pettynyt lakkoilmoitukseen, koska sillä on voimassa oleva työehtosopimus Posti- ja logistiikka-alan unionin (PAU) kanssa.

– Olisimme toivoneet PAUn pitävän kiinni työrauhasta. Ensi viikolla on tarkoitus aloittaa työehtosopimusneuvottelut Paltan (Palvelualan työnantajien) ja PAUn välillä.

Posti kertoi aiemmin, että noin 700:n Postin paketti- ja verkkokauppaliiketoiminnassa työskentelevän ihmisen työehdot muuttuvat marraskuussa. Muutoksen jälkeen taulukkopalkka on nykyistä pienempi. Työntekijöitä on kuitenkin määrä palkita vastedes työn laadusta, asiakastyytyväisyydestä ja tuottavuudesta.

Suunniteltu taulukkopalkan päälle tuleva palkkio vaikuttaa kokonaisansion määrään.

– Tällaiseen tuotantopalkkioon työntekijä voi vaikuttaa itse. Malli on vasta suunnitteilla. Sitä työstetään yhdessä henkilökunnan kanssa syksyn aikana, Kuusisto sanoo.

Hänen mukaansa on syytä huomata, että Posti panostaa muutoksen yhteydessä hyvin merkittävästi henkilöstön siirtymätukeen.

Kuusiston mukaan osalla työntekijöistä työehdot muuttuvat, koska Posti on tekemässä lajitteluhenkilöstön liikkeenluovutuksen Postipalvelut Oy:hyn. Tuossa yhtiössä sovelletaan jo nyt Kuusiston mukaan Teollisuusliiton jakelualaa koskevaa työehtosopimusta.